CELEX: 62020TN0453
Language: et
Date: 2020-07-14 00:00:00
Title: Kohtuasi T-453/20: 14. juulil 2020 esitatud hagi – KZ versus komisjon

31.8.2020   
            
            
               ET
            
            
               Euroopa Liidu Teataja
            
            
               C 287/41
            
         
      14. juulil 2020 esitatud hagi – KZ versus komisjon
      (Kohtuasi T-453/20)
      (2020/C 287/61)
      Kohtumenetluse keel: prantsuse
      
         Pooled
      
      
         Hageja: KZ (esindaja: advokaat N. de Montigny)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada 14. novembri 2019. aasta haldusteates nro32-2019/14.11.2019 vastu võetud edutatud ametnike nimekiri, sest see ei sisalda hageja nime;
               
            
                  —
               
               
                  mõista kohtukulud välja kostjalt.
               
            
         Väited ja peamised argumendid
      
      Hageja põhjendab hagi üheainsa väitega, mille kohaselt Euroopa Liidu ametnike personalieeskirjade (edaspidi „personalieeskirjad“) artikli 45 üldised rakenduseeskirjad (edaspidi „üldised rakenduseeskirjad“) on õigusvastased. Hageja vaidlustab komisjoni tõlgenduse, mille kohaselt personalieeskirjade artikli 40 lõige 3 tähendab, et ametnik, kes viibib kuupäeval, mil ametisse nimetamise pädevusega asutus võtab vastu edutamisotsuse, isiklikel põhjustel võetud palgata puhkusel, ei saa selle otsusega lõplikuks tunnistatud edutamisel osaleda. Hageja pakub välja hoopis personalieeskirjade artikli 40 lõike 3 teleoloogilise ja süstemaatilise tõlgenduse ja leiab selle alusel, et komisjon rikkus oma tõlgendusega õigust edutamisele personalieeskirjade artikli 45 tähenduses. Hageja hinnangul rikkus komisjon ka õiguskindluse põhimõtet ja personalieeskirjade nende sätete ühtsust, mille raamistikku üldised rakenduseeskirjad kuuluvad ning võrdse kohtlemise põhimõtet karjääriarengu käigus vastavalt personalieeskirjade artikli 5 lõikele 5. Viimaseks kritiseerib hageja loogika ja proportsionaalsuse puudumist tagajärgedes, mille toob kaasa üldiste rakenduseeskirjade kohaldamine.